Alegerile pentru Consiliul Legislativ (LegCo) care trebuiau să aibă loc la 6 septembrie au fost amânate cu un an, guvernul invocând epidemia de COVID-19 ca justificare. NPCSC a adoptat o decizie de extindere a mandatului LegCo cu cel puțin un an pe perioada alegerilor și cei mai mulți pan-democratici au decis să rămână în continuare în LegCo în anul suplimentar.

LSN are aplicare extrateritorială nelimitată și prevede exercitarea jurisdicției de către autoritățile continentale în anumite cauze. În plus, cauzele întemeiate pe LSN pot fi judecate cu ușile închise, ceea ce necesită o atenție specială.

În 2020 au avut loc 31 de arestări în temeiul LSN și au fost formulate acuzații în patru cazuri. Dintre aceste arestări, câteva priveau activiști marcanți pro-democrație. Arestarea magnatului mass-media Jimmy Lai la 10 august, sub acuzația de coluziune cu forțe străine, a fost urmată de un raid la sediul societății sale de presă, Apple Daily, efectuat de aproximativ 200 de ofițeri de poliție. Această operațiune de mare amploare a poliției care a implicat un grup mass-media important și tranșant a provocat îngrijorări cu privire la posibile motivații politice. Agnes Chow, co-fondatoare a platformei pro-democrație Demosisto, în prezent desființată, a fost, de asemenea, arestată la 10 august sub acuzații legate de LSN.

Economia Hong Kong-ului s-a deteriorat semnificativ în 2020, înregistrând al doilea an consecutiv de recesiune, după o scădere a PIB-ului de 1,2 % în 2019. În pofida unor îmbunătățiri ulterior în cursul anului, pe fondul redresării Chinei, economia s-a contractat totuși cu 9,1 % în primul trimestru, cu 9,0 % în al doilea trimestru și cu 3,5 % în al treilea trimestru al anului 2020 comparativ cu anul 2019. COVID-19 a avut un rol major în contracție, deși s-a adăugat turbulențelor existente, precum tulburările din 2019 și războiul comercial SUA-China.

RAS are o economie foarte deschisă, prosperând în mod tradițional ca un centru triplu: pentru strângerea de capital offshore de către China, pentru comerțul mondial și cu China și pentru turism (în mare parte turiști chinezi). Printre cele patru industrii-cheie ale orașului - serviciile financiare, turismul, comerțul și logistica, precum și serviciile profesionale și de producție - sectorul financiar a fost singurul care a înregistrat rezultate bune în 2020.

Industriile cu o expunere semnificativă la încasările din turism au fost printre cele mai afectate în cursul anului. Printre acestea se numără vânzările cu amănuntul, produsele alimentare și băuturile, ospitalitatea, transporturile și aviația. Vânzările cu amănuntul au scăzut cu 25,3 % de la an la an în primele unsprezece luni ale anului 2020, încasările restaurantelor au scăzut cu 30,8 % de la an la an în primele trei trimestre ale anului, iar numărul pasagerilor în aeroporturi a scăzut cu 87,5 % de la an la an pentru întregul an. Acest lucru poate fi explicat în mare măsură printr-o scădere masivă a sosirilor de turiști, care au scăzut cu 93,6 % de la an la an, la doar 3,6 milioane de turiști, pe fondul restricțiilor de călătorie și al temerilor legate de călătorii. În mod tradițional, aproximativ 80 % din turiști sunt din China continentală, reprezentând aproximativ 40 % din vânzările cu amănuntul din oraș, în special în sectorul produselor de lux. Cheltuielile locale au fost, de asemenea, afectate de economia slabă și de regulile locale de distanțare fizică din restaurante și din alte întreprinderi.

Datorită unor îmbunătățiri din ultima parte a anului și îmbunătățirii situației economice din China și din alte părți ale lumii, impactul pandemiei asupra comerțului exterior al Hong Kong-ului a fost limitat: Pentru primele unsprezece luni ale anului 2020, exporturile de bunuri (aproape exclusiv reexporturi) au scăzut cu 2,8 % de la an la an, iar importurile au scăzut cu 5,0 %. Acest lucru a afectat, la rândul său, sectorul comerțului și logisticii, care reprezintă aproximativ 20 % din PIB-ul Hong Kong-ului.

Piața muncii s-a deteriorat semnificativ în cursul anului. Șomajul a atins 6,6 % la sfârșitul anului, comparativ cu 3,3 % la sfârșitul anului 2019. Există, de asemenea, disparități semnificative între sectoare, cu un șomaj de doar 3,2 % în sectorul financiar.

Prețurile proprietăților au crescut cu 0,3 % în cursul anului (comparativ cu o creștere de 5,5 % în 2019). Hong Kong rămâne unul dintre centrele urbane cel mai puțin accesibile din lume pentru cumpărătorii de locuințe. Deficitul de locuințe este o problemă pe termen lung care afectează multe gospodării.

Sectorul financiar a fost mult mai rezilient decât restul economiei și a continuat să crească în cursul anului. Sectorul a fost sprijinit de un puternic flux de activitate în domeniul ofertelor publice inițiale (IPO). Au existat 154 de IPO în cursul anului, care au atins o sumă totală de 397,5 miliarde HKD (42,4 miliarde EUR). Aceasta reprezintă o creștere cu 26,5 % de la an la an a sumei atinse, chiar și după ce IPO duală în Hong Kong și Shanghai a Ant Group - care urma să fie cea mai mare din istorie - a fost anulată în ultimul moment ca urmare a obiecțiilor din partea autorităților de reglementare din China continentală.

IPO reprezintă o sursă de venit pentru mulți jucători din sectorul financiar și atrag investitori și capital. Se consideră că noile norme mai stricte pentru societățile chinezești cotate la bursa din SUA și tensiunile mai ample dintre SUA și China încurajează IPO ale societăților chinezești în Hong Kong. Un alt motiv al rezilienței sectorului financiar este expunerea sa relativ mică la economia locală. Aproximativ 80 % din capitalizarea pieței de capital din Hong Kong este formată din societăți din China continentală, ceea ce înseamnă că sectorul are o expunere amplă la economia chineză (care a înregistrat rezultate mai bune în cursul anului decât Hong Kong). În cursul anului, cifra de afaceri medie zilnică a Bursei de Valori din Hong Kong a crescut cu 49 % de la an la an, iar capitalizarea pieței a atins o cifră record de 47,5 bilioane HKD (5,1 bilioane EUR). Indicele Hong Kong Hang Seng a scăzut cu aproximativ 3,4 %. Sectorul bancar a rămas bine capitalizat și cu amortizoare solide. În pofida unei situații economice incerte și a unor evoluții politice locale destabilizante, RAS nu a înregistrat ieșiri de capital semnificative. Dolarul din Hong Kong a fost puternic, iar Autoritatea Monetară din Hong Kong a trebuit să intervină în mai multe ocazii pentru a se asigura că acesta nu se apreciază prea mult și rămâne în banda sa de tranzacționare cu dolarul american. În această privință, intrările de capital în urma activităților IPO au susținut puterea monedei, împreună cu rezervele solide de monedă străină.

Inflația medie a crescut cu 0,4 % în primele 11 luni ale anului 2020.

Sprijinul guvernamental și situația fiscală